Uhlobo Olutsha lweCovid 19 Lubikwa Lumemetheka Ngesiqubu Esikhulu
Abezempilakahle bathi uhlobo olutsha lobhubhane lweCorona luyamemetheka ngesiqubu esethusayo kungakho inani lababanjwa kanye labakhulelwa lubhubhane lolu liqonga.
BULAWAYO — Ilizwe leZimbabwe libone ukukhuphuka kwabantu abakhulelwa ngumkhuhlane we Covid-19 ngeviki edluleyo selokhe kwaqhamuka ubhubhane lolu. Kubhubhe abantu phose abangamakhulu amathathu 291 kuviki ephelileyo, lokhu sokwenze inani labantu asebebhubhile kusukela ngomyaka ophelileyo lifike kwabaphose bafike inkulungwane eyodwa. Ingcwethi zezempilakahle zithi umkhuhlane lo ukhanya ubulala abesilisa ukwedlula abesifazane. Umqondisi wesibhedlela seMpilo udokotela Solwayo Ngwenya uchasisa ngalokho. “Kukhanya nxa sikhangela lapha abantu abatshonayo, kutshona kakhulu obaba, omama kabatshoni kangako. Lokhu kwenziwa yikuthi obaba bazibona beqinile kakhulu, njalo obaba ngabantu abahambayo kakhulu endaweni ezinengi. Besuka benjalo nxa sebegula kabasabuyi ezibhedlela masinyane sebephuza ukubuya ezibhedlela. Yikho sibona obaba ukuyibo abanengi ababulawa yiCorona okwedlula omama.” UDokotela Beke Ndlovu uthi kukhanya uhlobo olutsha lweCorona luze ngolaka lonyaka kulolwanyakenye. "Sikhanya silamanani aphezulu abantu abakhulelwa ligcikwane le Covid-19 ngesikhathi segagasi lesibili esikulo. Lokhu kungenxa yokuthi sicabangela ukuthi uhlobo olutsha lwavelela eSouth Africa. Uhlobo lolu lumemetheka ngesiqubu esikhulu njalo okwakhathesi sesithelelana emphakathini.” UDokotela Rogers Magigo uvumelane loDokotela Ndlovu ukubana leligciwane elitsha limemetheka masinya kulelanyakenye, njalo lesi simo silakho ukuqhubeka sisiba sibi ngesiqhube esikhulu emavikini azayo. “Esikwaziyo yikuthi umhlobo lo omutsha, I new variant uyathelelwana kakhulu kalula nje ukwedlula amanye amaVariant akade silawo ngemuva. Ngakho ke, kungenzakala ngenxa yokuthelelana lula lokhu ukuthi emalangeni kumbe emavikini alandelayo siyale silokhe silama cases a high despite ukuthi sesiku lockdown.” Ukhansila Sikhululekile Moyo owedolobheni lakoBulawayo uthi abantu bengakhulumisana ngokufa kodwa bengaze babuthana ngoba lokhu kubafaka engozini yokubanjwa ligciwane leli lula. “Ukufa kukhona and soku worse. Emnyakeni edlulileyo besingakuboni njengalokhu okukhona khathesi. Ngakho ke, engikukhuthazayo kuBulawayo, yikuthi siyananzelela ukuthi inzifa zinengi zikhona, asivumeni ukuthi umkhuhlane weCorona Virus lawo ukhona uyathelelwana, sesithelelana sodwa. Kuhle ukuthi ubakhulumise, kodwa ungatshoni khona, ungahlali libuthene isikhathi eside, njalo asali, Ubuntu bethu bukhona kodwa sebuqedwe yiCorona virus ngoba sizama ukuvikela. Ukuthi sisinde.” Umnumzana Ambrose Sibindi umgcinisihlalo weBulawayo Residents Association ku Excutive Council ukhuthaze izakhamizi ukuba zinqande abantwana ukuze bengaze bathatha imikhuhlane egoqela iCovid becine bethelela labadala emakhaya. “Siyabona abantwana bayaphuma phandle bedlala phandle, abantwana sibafaka engozini impilo zabo ukubana bebambe limikhuhlane, babuye njalo basiphathele futhi ezindlini. Kumbe siding amanzi khonapha ezikotsho, sinanzelele ukuthi sihloniphe khonokho esikutshelwayo ukuthi amaMask awafakwe sibili kuhle, futhi agqokwe kuhle. Umkhuhlane ubuyile futhi singawuthathi kancane, asivikelenini singakhohlwa ukuthi siyiphila kanye.” Sekubhubhe inkokheli zikahulumende ezine ebezibanjwe ngumkhuhlane weCOVID-19. Owaqala ukubhubha ngowayengumphathintambo wezokulima uMnu. Perence Shiri, walandelwa ngowa yengumphathintambo wesabelo se Manicaland unkosikazi Ellen Gwaradzimba. ULieutenant Major General Sibusiso Moyo obengumphathintambo obekhangele ngokudlelana kweleZimbabwe lamanye amazwe ube yisiphathamandla sikahulumende sesithathu ukubulawa yiCovid-19, kuthi umnumzana Joel Biggie Matiza obephethe uhlangothi lokuthwala kwempahla ube ngowesine obulewe lubhubhane lolu. Ezinye inkokheli ezikhulelwe yilumkhuhlane zigoqela UNduna Mashayamombe, umnumzana Kombo Moyana owaba ngusibalukhuluwakuqala ilizwe lithola uzibuse webhanga elikhulu lelizwe eleReserve Bank of Zimbabwe kanye lomnumzana Aeneas Chigwedere owake wakhangela uhlangothi lwezemfundo kuhulumende.